กรุงเทพมหานครและปริมณฑลอากาศดีต่อเนื่อง ค่าฝุ่นอยู่ในเกณฑ์มาตรฐานทุกพื้นที่ ขณะที่ภาคเหนือค่าฝุ่น PM 2.5 และ PM 10 เพิ่มสูงขึ้น
กรุงเทพมหานครและปริมณฑลอากาศดีต่อเนื่อง ค่าฝุ่นอยู่ในเกณฑ์มาตรฐานทุกพื้นที่ ขณะที่ภาคเหนือค่าฝุ่น PM 2.5 และ PM 10 เพิ่มสูงขึ้น          นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 16 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 13 - 32 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นเล็กน้อยบางพื้นที่จากเมื่อวานนี้ 15 กุมภาพันธ์ 2563 แต่ยังอยู่ในเกณฑ์มาตรฐานที่กำหนดทุกพื้นที่ แม้มีลมสงบถึงลมอ่อนในหลายพื้นที้ ทำให้ฝุ่นละอองสะสมเพิ่มขึ้นเล็กน้อยและกระจายตัวได้ไม่ดีนัก ด้านสภาพการจราจรติดขัดและหนาแน่นในหลายเส้นทางสะสมมาตั้งแต่ช่วงค่ำของเมื่อวานจนถึงขณะนี้ โดยอยากให้ประชาชนหลีกเลี่ยงไปใช้รถสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 16 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 34 - 128 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 49 - 144 ไมโครกรัมต่อลูกบาศก์เมตร ภาพรวมแนวโน้มค่าฝุ่นละอองเพิ่มสูงขึ้นทุกพื้นที่จากเมื่อวานนี้ 15 กุมภาพันธ์ 2563 โดยค่าฝุ่น PM 2.5 และ PM 10 สูงขึ้นในระดับสีแดง 2 พื้นที่บริเวณ ตำบลจองคำ อำเภอเมือง จังหวัดแม่ฮ่องสอน และตำบลเวียงพางคำ อำเภอแม่สาย จังหวัดเชียงราย หลังพบจุดความร้อน (Hotspot) จำนวนมากจากการเผาในที่โล่ง และพบค่าฝุ่นอยู่ในระดับสีส้มอีก 6 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผา หรือเกิดไฟป่าโปรดแจ้งสายด่วน 1362